Struweling met parkbeamptes: Fietsryer sterk aan ná operasieNic Dlamini in die hospitaal. (Foto: Facebook) Nic Dlamini, een van Suid-Afrika se topfietsryers, sterk goed aan sedert ŉ operasie aan sy arm wat verlede week beseer is tydens ŉ struweling met parkbeamptes in die Tafelberg Nasionale Park. Dlamini sê Maandag in ŉ verklaring op sy Facebookblad die operasie het goed verloop. “Vir eers moet ek kundige sorg en fisioterapie in die hospitaal ontvang of tuis rus totdat ek goed genoeg herstel het om ŉ verklaring by die polisie af te lê. Ek is nog nie seker wanneer dit sal wees nie, maar voorlopig is dinge ŉ bietjie ongemaklik en ek kom nog tot verhaal oor wat gebeur het.” Dlamini sê dit is nie in dié stadium duidelik wanneer hy weer op ŉ fiets sal kan klim nie. Maroela Media het vroeër berig Dlamini se arm is moontlik gebreek nadat hy deur bewaarders agter in ŉ bakkie ingeboender is. ŉ Video hiervan is op sosiale media versprei. ‘n Skermgreep uit die video wat wys hoe die fietsryer Nic Dlamini hardhandig in hegtenis geneem word. (Skermgreep: Twitter) Volgens ŉ verklaring Vrydag deur SANParke sê ŉ wildbewaarder Dlamini het die Silwermyn-gebied binnegekom sonder om die bewaringsgeld te betaal. Hy kon ook geen permit toon toe hy daarna gevra is nie. Wildbewaarders is van die voorval in kennis gestel en in die daaropvolgende “situasie het die verdagte homself beseer”, lui die oorspronklike verklaring. Vyf wildbewaarders is sedertdien geskors hangende die uitkoms van ŉ ondersoek. Luidens die verklaring oorweeg Dlamini regstappe.